Христо Смирненски
Поетична обстановка

chitanka.info

На приятелката на приятеля ми

Над мене, пред мене, налево, надесно

и даже отзад

незрима ръка наредила чудесно

отбран и величествен свят.

Над мен настанена е двойка отлична,

съпругът е глух,

другарката му пък на балон е прилична

със своя владишки търбух.

Когато последната плавно зашепне

на своя съпруг —

отсреща тополата в ужас потрепне

и стихне вред всякакъв звук.

А блеснат ли плахо звездиците кротки

из модрата шир,

във унес запеят махленските котки

и целият кучешки мир.

И в бяла премяна (по фуста и риза)

с китара в ръце

на срещний прозорец русалка излиза

да цери ранено сърце.

Тез кучета, котки, луна и китара

ми спомнят тогаз

за някаква странна и тежка попара

от семки, какао и праз.

Напразно се кръстя кат баба тогава

и жарко редя

молитви за божа и дяволска слава!

Ах, няма и няма файда!

И ето закашли в добавък отдясно

безсънен съсед,

отляво съседка пак почнала бясно

борба с дървеници безчет.

Отзад и хазайката с някакъв даскал

танго заиграй,

аз в нервност нечута виж съм надраскал

на сръбски псаломи безкрай.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.